title: Odluka Vijeća (EU) 2019/614 od 9. travnja 2019. stajalištu koje u ime Europske unije treba zauzeti u Zajedničkom odboru osnovanom u skladu sa Sporazumom o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, kodeksa ponašanja za arbitre i postupka medijacije

text:
                  16.4.2019

                  HR

                  Službeni list Europske unije

                  L 105/11

         ODLUKA VIJEĆA (EU) 2019/614
         od 9. travnja 2019.
         stajalištu koje u ime Europske unije treba zauzeti u Zajedničkom odboru osnovanom u skladu sa Sporazumom o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, kodeksa ponašanja za arbitre i postupka medijacije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o gospodarskom partnerstvu između Europske unije i Japana („Sporazum”) (1) odobren je u ime Unije 20. prosinca 2018. te je stupio na snagu 1. veljače 2019.

                     (2)

                     Sporazumom je osnovan Zajednički odbor radi osiguranja urednog i učinkovitog funkcioniranja Sporazuma te je predviđeno da Zajednički odbor treba donijeti svoj poslovnik, poslovnik panela i kodeks ponašanja za arbitre te postupak medijacije.

                     (3)

                     S obzirom na to da će predviđena odluka Zajedničkog odbora biti obvezujuća za Uniju, primjereno je utvrditi stajalište koje treba zauzeti u ime Unije u Zajedničkom odboru.

                     (4)

                     Stajalište Unije u okviru Zajedničkog odbora Unije trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na prvom sastanku Zajedničkog odbora osnovanog na temelju Sporazuma o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, kodeksa ponašanja za arbitre i postupka medijacije temelji se na nacrtu odluke Zajedničkog odbora, uključujući njezine priloge, koji je priložen ovoj Odluci.

            Članak 2.
            Ova odluka stupa na snagu na dan donošenja.

            Sastavljeno u Luxembourgu 9. travnja 2019.

                  Za Vijeće

                  Predsjednik

               G. CIAMBA

            (1)  SL L 330, 27.12.2018., str. 3.

            NACRT
            ODLUKE br. …/2019 ZAJEDNIČKOG ODBORA U OKVIRU SPORAZUMA O GOSPODARSKOM PARTNERSTVU IZMEĐU EUROPSKE UNIJE I JAPANA
            od …
            o donošenju poslovnika Zajedničkog odbora, poslovnika panela, postupka medijacije i kodeksa ponašanja za arbitre
            ZAJEDNIČKI ODBOR,
            uzimajući u obzir Sporazum o gospodarskom partnerstvu između Europske unije i Japana, potpisan u Tokiju 17. srpnja 2018., a posebno njegov članak 21.6. stavak 2., članak 21.30. i članak 22.1. stavke 1., 2. i 4.,
            DONIO JE OVU ODLUKU:

                        1.

                        Utvrđuje se poslovnik Zajedničkog odbora kako je navedeno u Prilogu I.

                        2.

                        Utvrđuje se poslovnik panela kako je navedeno u Prilogu II.

                        3.

                        Utvrđuje se postupak medijacije kako je navedeno u Prilogu III.

                        4.

                        Utvrđuje se kodeks ponašanja za arbitre kako je navedeno u Prilogu IV.

               Ova Odluka stupa na snagu na dan donošenja.
               Sastavljeno u … …

                     Za Zajednički odbor

                     Ministar vanjskih poslova Japana

                     Predstavnik EU-a

            PRILOG I.

               POSLOVNIK ZAJEDNIČKOG ODBORA U OKVIRU SPORAZUMA O GOSPODARSKOM PARTNERSTVU IZMEĐU EUROPSKE UNIJE I JAPANA

               Članak 1.
               Sastav i predsjednik

                  1.   Zajednički odbor koji je osnovan u skladu s člankom 22.1. prvim stavkom Sporazuma o gospodarskom partnerstvu između Europske unije i Japana (dalje u tekstu „Sporazum”) obavlja svoje dužnosti kako je predviđeno člankom 22.1. Sporazuma i snosi odgovornost za opću provedbu i primjenu Sporazuma.

                  2.   Zajednički odbor sastoji se od predstavnika Europske unije i Japana i njime u skladu s člankom 22.1. stavkom 3. Sporazuma supredsjedaju član Europske komisije odgovoran za trgovinu i ministar vanjskih poslova Japana.

                  3.   Supredsjednike mogu predstavljati njihovi zamjenici kako je predviđeno člankom 22.1. stavkom 3. Sporazuma. Podrazumijeva se da u ovom poslovniku sva daljnja upućivanja na supredsjednike Zajedničkog odbora uključuju i njihove zamjenike.

                  4.   Predsjednike mogu pratiti dužnosnici. Stranke prije sastanka putem kontaktnih točaka jedna drugoj dostavljaju popise dužnosnika koji će prisustvovati sastanku.

                  5.   Supredsjednici mogu na temelju uzajamne suglasnosti odlučiti pozvati promatrače ili neovisne stručnjake na ad hoc osnovi.

               Članak 2.
               Kontaktne točke

                  1.   Kontaktne točke određene u skladu s člankom 22.6. stavkom 1. Sporazuma (dalje u tekstu „kontaktne točke”) koordiniraju pripremu i organizaciju sastanaka Zajedničkog odbora.

                  2.   Sva prepiska i komunikacija između stranaka povezana s radom Zajedničkog odbora i njegovim sastancima odvija se putem kontaktnih točaka u skladu s člankom 22.6. podstavkom 2. točkom (c) Sporazuma.

                  3.   Kontaktne točke zadužene su za koordinaciju priprema privremenog dnevnog reda, nacrta odluka i nacrta preporuka Zajedničkog odbora te za prepisku i komunikaciju između Zajedničkog odbora i specijaliziranih odbora, radnih skupina i drugih tijela osnovanih na temelju Sporazuma.

               Članak 3.
               Dnevni red

                  1.   Kontaktne točke zajednički sastavljaju privremeni dnevni red za svaki sastanak te ga zajedno s relevantnim dokumentima prosljeđuju sudionicima Zajedničkog odbora najkasnije 15 kalendarskih dana prije datuma sastanka.

                  2.   Svaka stranka može predložiti točke dnevnog reda najkasnije 21 kalendarski dan prije datuma sastanka.

                  3.   Na temelju uzajamne suglasnosti stranke mogu skratiti rokove iz stavaka 1. i 2. kako bi uzele u obzir zahtjeve određenog slučaja.

                  4.   Zajednički odbor donosi dnevni red na početku sastanka. U dnevni red moguće je uključiti točke koje se ne nalaze na privremenom dnevnom redu ako stranke tako odluče.

               Članak 4.
               Radni jezik
               Osim ako stranke odluče drukčije, sva prepiska i komunikacija između stranaka koja se odnosi na rad Zajedničkog odbora te izrada i donošenje odluka i preporuka provodi se na engleskom jeziku.

               Članak 5.
               Odluke i preporuke

                  1.   U skladu s člankom 22.2. Sporazuma odluke i preporuke Zajedničkog odbora donose se konsenzusom. Moguće ih je donositi putem pisanog postupka razmjenom nota između supredsjednikâ Odbora.

                  2.   Svim odlukama i preporukama Zajedničkog odbora dodjeljuje se serijski broj, datum donošenja i naslov koji upućuje na njihov sadržaj.

               Članak 6.
               Zajednički zapisnik

                  1.   Nacrt zajedničkog zapisnika u pravilu uključuje konačni dnevni red i sažetak rasprava pod svakom točkom dnevnog reda.

                  2.   Kontaktne točke sastavljaju nacrt zajedničkog zapisnika svakog sastanka što je prije moguće, a najkasnije u roku od 60 dana od datuma sastanka.

                  3.   Stranke pisanim putem odobravaju nacrt zajedničkog zapisnika što je prije moguće, a najkasnije u roku od 70 dana od datuma sastanka. Nakon odobrenja, kontaktne točke potpisuju dva primjerka zapisnika i svaka stranka prima jedan izvorni primjerak tih dokumenata. Stranke mogu odlučiti da se potpisivanjem i razmjenom elektroničkih kopija ispunjava taj zahtjev.

               Članak 7.
               Javnost i povjerljivost

                  1.   Osim ako je Sporazumom ili odlukom stranaka drukčije određeno, sastanci Zajedničkog odbora neće biti otvoreni za javnost.

                  2.   Ako stranka Zajedničkom odboru ili nekom od specijaliziranih odbora, radnih skupina ili drugom tijelu uspostavljenom u skladu sa Sporazumom dostavi informacije koje se smatraju povjerljivima ili zaštićenima od objavljivanja u skladu s njezinim zakonima i propisima, druga stranka s tim informacijama postupa kao s povjerljivim informacijama u skladu s člankom 1.6. Sporazuma.

                  3.   Svaka stranka može u bilo kojem prikladnom mediju objaviti konačni dnevni red koji su stranke dogovorile prije sastanka Zajedničkog odbora, kao i odobreni zajednički zapisnik sastavljen u skladu s člankom 6., podložno primjeni prethodnog stavka 2. Svaka stranka osigurava objavu odluka, preporuka i tumačenjâ koje donosi Zajednički odbor.

               Članak 8.
               Troškovi
               Svaka stranka podmiruje troškove koji joj nastanu u vezi sa sudjelovanjem na sastancima Zajedničkog odbora. Troškove povezane s organizacijom sastanaka snosi stranka koja je domaćin sastanka. Ako se sastanak održava izvan Europske unije ili Japana, stranke na temelju uzajamne suglasnosti odlučuju o tome tko snosi troškove organizacije sastanka.

            PRILOG II.

               POSLOVNIK PANELA

            U postupcima panela iz odjeljka C poglavlja 21. (Rješavanje sporova) Sporazuma primjenjuju se sljedeća pravila:
            I.   Definicije

                        1.

                        U ovom poslovniku:

                                    (a)

                                    „administrativno osoblje”, u odnosu na arbitra, znači osobe koje su pod vodstvom i nadzorom tog arbitra, osim pomoćnika;

                                    (b)

                                    „savjetnik” znači osoba koju je stranka ovlastila da je savjetuje ili da joj pomaže za potrebe postupka panela, osim predstavnikâ te stranke;

                                    (c)

                                    „Sporazum” znači Sporazum o gospodarskom partnerstvu između Europske unije i Japana;

                                    (d)

                                    „arbitar” znači član panela;

                                    (e)

                                    „pomoćnik” znači osoba koja prema uvjetima imenovanja arbitra obavlja istraživanje ili pomaže tom arbitru;

                                    (f)

                                    „kodeks ponašanja” znači kodeks ponašanja za arbitre iz članka 21.30. Sporazuma;

                                    (g)

                                    „stranka koja je podnijela pritužbu” znači stranka koja zahtijeva uspostavu panela u skladu s člankom 21.7. Sporazuma;

                                    (h)

                                    „dani” znači kalendarski dani;

                                    (i)

                                    „panel” znači panel uspostavljen u skladu s člankom 21.7. Sporazuma;

                                    (j)

                                    „stranka protiv koje je podnesena pritužba” znači stranka protiv koje je pokrenut postupak za rješavanje sporova pred panelom u skladu s člankom 21.7. Sporazuma;

                                    (k)

                                    „postupak” znači postupak panela; i

                                    (l)

                                    „predstavnik” u odnosu na stranku znači dužnosnik ili bilo koja druga osoba iz državnog odjela ili agencije ili bilo kojeg drugog javnog subjekta stranke te drugo osoblje, koje je stranka imenovala svojim predstavnikom za potrebe postupaka panela.

                  II.   Imenovanje arbitara

                        2.

                        Ured koji je u skladu s člankom 21.25. stavkom 1. Sporazuma odredila stranka koja je podnijela pritužbu odgovoran je za organizaciju ždrijeba iz članka 21.8. stavaka 3., 4. i 5. Sporazuma te dovoljno unaprijed obavješćuje supredsjednike Zajedničkog odbora o datumu, vremenu i mjestu provedbe ždrijeba. U odabiru ždrijebom može prisustvovati supredsjednik iz stranke protiv koje je podnesena pritužba ili druga osoba koja ga predstavlja. Prisustvovati mogu i predstavnici obiju stranaka. Odabir ždrijebom u svakom se slučaju provodi sa strankom ili strankama koje su prisutne.

                        3.

                        Stranke svaku osobu koja je imenovana za obnašanje dužnosti arbitra u skladu s člankom 21.8. obavješćuju o njezinu imenovanju u pisanom obliku. Svaka osoba objema strankama potvrđuje svoju raspoloživost u roku od pet dana od datuma primitka obavijesti o svojem imenovanju.

                  III.   Organizacijski sastanak

                        4.

                        Osim ako se dogovore drukčije, stranke se s panelom sastaju u roku od sedam dana od datuma njegova osnivanja u svrhu odlučivanja o pitanjima koja stranke ili panel smatraju prikladnima, uključujući:

                                    (a)

                                    naknade i troškove koji se isplaćuju arbitrima, a u skladu su sa standardima i kriterijima WTO-a;

                                    (b)

                                    naknade za rad koje se isplaćuju pomoćnicima. Osim ako se stranke dogovore drukčije, ukupni iznos naknade za pomoćnika ili pomoćnike svakog arbitra nije veći od 50 % naknade za tog arbitra; i

                                    (c)

                                    raspored postupka koji se utvrđuje na temelju vremenske zone stranke protiv koje je podnesena pritužba.

                              Na tom sastanku mogu osobno ili putem telefona ili videokonferencije sudjelovati samo predstavnici stranaka koji su dužnosnici ili druge osobe iz državnog odjela ili agencije ili bilo kojeg drugog javnog subjekta.

                  IV.   Obavijesti

                        5.

                        Svi zahtjevi, obavijesti, pisani podnesci i drugi dokumenti koje dostavlja:

                                    (a)

                                    panel istodobno se šalju objema strankama;

                                    (b)

                                    stranka panelu istodobno se u preslici dostavljaju drugoj stranci; i

                                    (c)

                                    stranka drugoj stranci istodobno se prema potrebi u preslici dostavljaju panelu.

                              Svi dokumenti iz ovog stavka istodobno se prema potrebi u preslici dostavljaju i vanjskom tijelu iz članka 21.25. stavka 2. Sporazuma.

                        6.

                        Obavijest stranci o bilo kojem dokumentu iz stavka 5. upućuje se uredu koji je ta stranka odredila u skladu s člankom 21.25. stavkom 1. Sporazuma.

                        7.

                        Sve obavijesti iz stavka 5. dostavljaju se e-poštom ili, prema potrebi, bilo kojim drugim telekomunikacijskim sredstvom kojim je moguće dokazati slanje obavijesti. Ako nije drukčije dokazano, smatra se da je obavijest primljena na datum slanja.

                        8.

                        Manje administrativne pogreške u zahtjevima, obavijestima, pisanim podnescima i drugim dokumentima povezanima s postupkom panela mogu se ispraviti dostavom novog dokumenta s jasno označenim izmjenama.

                        9.

                        Ako zadnji dan za dostavu dokumenta pada na dan koji je državni praznik u Japanu ili Europskoj uniji ili na bilo koji drugi dan kada su državni uredi stranke službeno ili zbog više sile zatvoreni, dokument se smatra primljenim sljedećeg radnog dana. Na organizacijskom sastanku iz stavka 4. svaka stranka podnosi popis svojih državnih praznika i svih drugih dana kada su njezini uredi službeno zatvoreni. Svaka stranka ažurira svoj popis tijekom postupka panela.

                  V.   Pisani podnesci

                        10.

                        Stranka koja je podnijela pritužbu dostavlja svoj pisani podnesak najkasnije 20 dana nakon datuma osnivanja panela. Stranka protiv koje je podnesena pritužba dostavlja svoj pisani odgovor najkasnije 20 dana nakon datuma primitka pisanog podneska stranke koja je podnijela pritužbu.

                  VI.   Rad panela

                        11.

                        Predsjednik panela predsjeda svim njegovim sastancima. Panel može ovlastiti predsjednika za donošenje upravnih i postupovnih odluka.

                        12.

                        Osim ako je u poglavlju 21. Sporazuma ili ovom poslovniku predviđeno drukčije, panel svoje aktivnosti može obavljati s pomoću bilo kojeg sredstva, uključujući telefon, telefaks ili računalne veze.

                        13.

                        Ako se pojavi postupovno pitanje koje nije obuhvaćeno poglavljem 21. Sporazuma, ovim poslovnikom ili predmetnim kodeksom ponašanja za arbitre iz članka 21.30., panel može, nakon savjetovanja sa strankama, donijeti odgovarajući postupak koji je u skladu s tim odredbama.

                        14.

                        Panel može promijeniti svaki rok, osim roka utvrđenog u poglavlju 21. Sporazuma, i nakon savjetovanja sa strankama uvesti u postupak bilo koju drugu postupovnu ili administrativnu prilagodbu. Ako se panel savjetuje sa strankama, u pisanom obliku obavješćuje ih o predloženoj izmjeni ili prilagodbi i razlozima za nju.

                  VII.   Rasprave

                        15.

                        Na temelju rasporeda utvrđenog u skladu sa stavkom 4., predsjednik panela, nakon savjetovanja sa strankama i drugim arbitrima, određuje datum i vrijeme rasprave.

                        16.

                        Osim ako se stranke dogovore drukčije, stranka u kojoj se održava rasprava u skladu s člankom 21.15. stavkom 2. Sporazuma zadužena je za sljedeće:

                                    (a)

                                    određivanje mjesta održavanja rasprave i obavješćivanje predsjednika panela o tome; i

                                    (b)

                                    logističku organizaciju rasprave.

                        17.

                        Osim ako se stranke dogovore drukčije i ne dovodeći u pitanje stavak 46., one dijele troškove logističke organizacije rasprave.

                        18.

                        Predsjednik panela o datumu, vremenu i mjestu održavanja rasprave pravodobno i u pisanom obliku obavješćuje stranke te, prema potrebi, vanjsko tijelo iz članka 21.25. stavka 2. Sporazuma. Stranka u kojoj se održava rasprava ili, prema potrebi, vanjsko tijelo iz članka 21.25. stavka 2. Sporazuma, javno objavljuje te informacije, osim ako je rasprava zatvorena za javnost.

                        19.

                        U načelu se održava samo jedna rasprava. Ako spor obuhvaća iznimno složena pitanja, panel može nakon savjetovanja sa strankama sazvati dodatne rasprave na vlastitu inicijativu ili na zahtjev bilo koje stranke. Na svaku od dodatnih rasprava primjenjuju se mutatis mutandis stavci od 15. do 18.

                        20.

                        Svi arbitri moraju biti prisutni tijekom cijele rasprave.

                        21.

                        Bez obzira na to je li postupak otvoren za javnost ili nije, raspravi mogu prisustvovati sljedeće osobe:

                                    (a)

                                    predstavnici stranaka;

                                    (b)

                                    savjetnici;

                                    (c)

                                    pomoćnici i administrativno osoblje;

                                    (d)

                                    usmeni prevoditelji, pismeni prevoditelji i sudski zapisničari panela; i

                                    (e)

                                    stručnjaci, prema odluci panela u skladu s člankom 21.17. stavkom 2. Sporazuma.

                        22.

                        Svaka stranka najkasnije pet dana prije datuma rasprave dostavlja panelu popis imena osoba koje će dati usmene argumente tijekom rasprave u ime te stranke te popis imena drugih predstavnika i savjetnika koji će prisustvovati raspravi.

                        23.

                        Panel provodi raspravu na sljedeći način, osiguravajući da stranci koja je podnijela pritužbu i stranci protiv koje je podnesena pritužba bude dodijeljeno jednako vrijeme za iznošenje argumenata i protuargumenata:

                                       Argument

                                                (a)

                                                argument stranke koja je podnijela pritužbu; i

                                                (b)

                                                argument stranke protiv koje je podnesena pritužba.

                                       Protuargument

                                                (a)

                                                protuargument stranke koja je podnijela pritužbu; i

                                                (b)

                                                odgovor stranke protiv koje je podnesena pritužba.

                        24.

                        Panel može u bilo kojem trenutku tijekom rasprave uputiti pitanja bilo kojoj stranci.

                        25.

                        Panel osigurava da se zapisnik s rasprave sastavi i dostavi strankama što je prije moguće nakon rasprave. Stranke mogu iznijeti primjedbe na zapisnik, a panel ih može razmotriti.

                        26.

                        Svaka stranka može u roku od 10 dana od datuma rasprave dostaviti dopunski pisani podnesak o svakom pitanju proizašlom iz rasprave.

                  VIII.   Vijećanje

                        27.

                        Samo članovi panela mogu sudjelovati u vijećanjima panela. Neovisno o prethodnoj rečenici, panel može dopustiti pomoćnicima da budu prisutni tijekom donošenja odluka.

                  IX.   Pitanja u pisanom obliku

                        28.

                        Panel može u bilo kojem trenutku tijekom postupka uputiti pitanja u pisanom obliku jednoj ili objema strankama. Sva pitanja upućena jednoj stranci dostavljaju se u preslici drugoj stranci.

                        29.

                        Stranka drugoj stranci dostavlja presliku svojeg odgovora na pitanja panela. Stranci se mora omogućiti dostavljanje pisanih primjedbi na odgovor druge stranke u roku od pet dana od dostave preslike odgovora.

                  X.   Zamjena arbitara

                        30.

                        Na zamjenu arbitra u skladu s člankom 21.11. Sporazuma, primjenjuje se mutatis mutandis članak 21.8.

                        31.

                        Ako stranka smatra da arbitar ne postupa u skladu sa zahtjevima kodeksa ponašanja i da ga zato treba zamijeniti, stranka o tome obavješćuje drugu stranku u roku od 15 dana od trenutka kada je prikupila dovoljno dokaza o nepostupanju arbitra u skladu sa zahtjevima kodeksa ponašanja.

                        32.

                        Ako stranka smatra da arbitar koji nije predsjednik ne postupa u skladu sa zahtjevima kodeksa ponašanja, stranke se savjetuju i, ako se tako dogovore, odabiru novog arbitra u skladu sa stavkom 30.
                        Ako stranke ne postignu dogovor o potrebi zamjene arbitra, svaka stranka može zahtijevati da se to pitanje uputi predsjedniku panela, čija je odluka konačna.
                        Ako na temelju tog zahtjeva predsjednik utvrdi da arbitar ne postupa u skladu sa zahtjevima kodeksa ponašanja, bira se novi arbitar u skladu sa stavkom 30.

                        33.

                        Ako stranka smatra da predsjednik panela ne postupa u skladu sa zahtjevima kodeksa ponašanja, stranke se savjetuju i, ako se tako dogovore, odabiru novog predsjednika u skladu sa stavkom 30.
                        Ako se stranke ne slažu u pogledu potrebe za zamjenom predsjednika, svaka stranka može zatražiti da se to pitanje uputi preostaloj dvojici arbitara. Arbitri najkasnije 10 dana nakon datuma dostave zahtjeva donose odluku o tome je li potrebno zamijeniti predsjednika panela. Odluka arbitara o potrebi za zamjenom predsjednika konačna je.
                        Ako arbitri odluče da predsjednik ne postupa u skladu sa zahtjevima kodeksa ponašanja, bira se novi predsjednik u skladu sa stavkom 30.

                        34.

                        Postupci se suspendiraju na razdoblje potrebno za provedbu postupaka predviđenih stavcima od 30. do 33.

                  XI.   Povjerljivost

                        35.

                        Ako stranka panelu dostavi povjerljivu verziju svojih pisanih podnesaka, na zahtjev druge stranke u roku od 20 dana od datuma tog zahtjeva dostavlja i verziju podnesaka koja nije povjerljiva i može se objaviti. Ovim poslovnikom nijedna se stranka ne sprečava da svoje podneske otkriva javnosti u mjeri u kojoj time ne otkriva informacije koje je druga stranka označila kao povjerljive. Panel održava zatvorenu sjednicu ako podnesci i argumenti stranke sadržavaju povjerljive informacije. Panel i stranke poštuju povjerljivost rasprave panela kada se rasprava održava na zatvorenoj sjednici.

                  XII.   Kontakti ex parte

                        36.

                        Panel se ne sastaje s jednom strankom niti komunicira s njom u odsutnosti druge stranke.

                        37.

                        Arbitar ne raspravlja o aspektima predmeta postupka s jednom strankom ili objema strankama u odsutnosti drugih arbitara.

                  XIII.   Podnesci amicus curiae

                        38.

                        Osim ako se stranke unutar tri dana od datuma osnivanja panela dogovore drukčije, panel može primati dobrovoljne pisane podneske od osoba iz članka 21.17. stavka 3. Sporazuma koje su neovisne o vladama stranaka, pod uvjetom da su podnesci primljeni u roku od 10 dana od datuma osnivanja panela.

                        39.

                        Podnesci su sažeti i ni u kojem slučaju duži od 15 stranica s dvostrukim razmakom te su izravno bitni za činjenična ili pravna pitanja koja razmatra panel. Podnesci sadržavaju opis osobe koja ih dostavlja, u kojem se navodi sljedeće:

                                    (a)

                                    za fizičku osobu, državljanstvo; i

                                    (b)

                                    za pravnu osobu, mjesto poslovnog nastana, prirodu djelatnosti, pravni status, opće ciljeve i izvor financiranja.

                              U podnescima osoba navodi svoj interes u postupku. Podnesci moraju biti napisani na jezicima koje odaberu stranke u skladu sa stavcima 42. i 43. ovog poslovnika.

                        40.

                        Panel u svojem izvješću navodi sve podneske koje je primio u skladu sa stavcima 38. i 39. Panel nije obvezan u svojem izvješću navoditi argumente iz takvih podnesaka. Ti se podnesci dostavljaju strankama kako bi mogle iznijeti svoje primjedbe. Panel uzima u obzir primjedbe stranaka koje su mu dostavljene u roku od 10 dana.

                  XIV.   Hitni slučajevi

                        41.

                        U hitnim slučajevima iz poglavlja 21. Sporazuma panel nakon savjetovanja sa strankama prema potrebi prilagođava rokove iz ovog poslovnika. Panel o tim prilagodbama obavješćuje stranke.

                  XV.   Jezik i prijevod

                        42.

                        Tijekom savjetovanjâ iz članka 21.5. Sporazuma, a najkasnije na organizacijskom sastanku iz stavka 4., stranke se nastoje dogovoriti o zajedničkom radnom jeziku postupka pred panelom. Svaka stranka drugoj stranci dostavlja popis jezika kojima daje prednost najkasnije 90 dana nakon što Zajednički odbor donese ovaj poslovnik u skladu s člankom 22.1. podstavkom 4. točkom (f) Sporazuma. Popis uključuje najmanje jedan radni jezik WTO-a.

                        43.

                        Ako se stranke ne mogu dogovoriti o zajedničkom radnom jeziku, svaka stranka dostavlja pisane podneske na jeziku koji je odabrala, prema potrebi, s odgovarajućim prijevodom na jedan od radnih jezika WTO-a koje je druga stranka navela u skladu sa stavkom 42. Stranka zadužena za usmene rasprave organizira, prema potrebi, usmeno prevođenje usmenih podnesaka na isti radni jezik WTO-a.

                        44.

                        Privremeno i završno izvješće panela izdaje se na zajedničkom radnom jeziku. Ako se stranke nisu dogovorile o zajedničkom radnom jeziku, privremeno i završno izvješće panela sastavlja se na radnim jezicima WTO-a iz stavka 43.

                        45.

                        Stranka može dostaviti primjedbe o točnosti bilo koje verzije prijevoda dokumenta izrađenog u skladu s ovim poslovnikom.

                        46.

                        U slučaju potrebe za pismenim ili usmenim prevođenjem nekog od pisanih i usmenih podnesaka neke stranke na odgovarajući radni jezik WTO-a, ta stranka snosi troškove tog prijevoda.

            PRILOG III.

               POSTUPAK MEDIJACIJE

            I.   Cilj

                        1.

                        Cilj je postupka medijacije iz članka 21.6. Sporazuma, kako je utvrđeno u ovom dokumentu, olakšati pronalaženje uzajamno dogovorenih rješenja putem sveobuhvatnog i brzog postupka uz pomoć medijatora.

                  II.   Definicije

                        2.

                        Za potrebe ovog dokumenta:

                                    (a)

                                    „Sporazum” znači Sporazum o gospodarskom partnerstvu između Europske unije i Japana;

                                    (b)

                                    „kodeks ponašanja” znači kodeks ponašanja za arbitre iz članka 21.30. Sporazuma;

                                    (c)

                                    „dani” znači kalendarski dani;

                                    (d)

                                    „Zajednički odbor” znači Zajednički odbor uspostavljen u skladu s člankom 22.1. Sporazuma;

                                    (e)

                                    „stranka kojoj je upućen zahtjev” znači stranka kojoj je upućen zahtjev za pokretanje postupka medijacije u skladu s člankom 21.6. Sporazuma;

                                    (f)

                                    „stranka koja podnosi zahtjev” znači stranka koja je zatražila pokretanje postupka medijacije u skladu s člankom 21.6. Sporazuma; i

                                    (g)

                                    „poslovnik” znači poslovnik panela iz članka 21.30. Sporazuma.

                  III.   Početak postupka medijacije

                        3.

                        Stranka može u bilo kojem trenutku zatražiti pokretanje postupka medijacije između stranaka. Takav se zahtjev upućuje drugoj stranci u pisanom obliku. Zahtjev mora biti dovoljno detaljan da druga stranka jasno razumije razloge pokretanja postupka medijacije. Stranka koja je podnijela zahtjev u zahtjevu opisuje sporno pitanje na sljedeći način:

                                    (a)

                                    utvrđuje posebnu mjeru;

                                    (b)

                                    navodi štetne učinke koje mjera navodno ima prema mišljenju stranke koja je podnijela zahtjev ili će imati na trgovinu ili ulaganja između stranaka; i

                                    (c)

                                    objašnjava uzročno-posljedičnu vezu između mjere i negativnih učinaka na trgovinu i ulaganja između stranaka.

                        4.

                        Od stranke se obično očekuje da iskoristi sve relevantne odredbe o suradnji ili savjetovanju iz Sporazuma prije nego što drugoj stranci uputi pisani zahtjev u skladu sa stavkom 3. Podrazumijeva se da savjetovanja iz članka 21.5. Sporazuma nisu potrebna prije pokretanja postupka medijacije.

                        5.

                        Postupak medijacije može započeti samo uz obostranu suglasnost stranaka kako bi se proučila uzajamno dogovorena rješenja i razmotrili svi savjeti i predložena rješenja medijatora. Stranka kojoj je upućen zahtjev razmatra ga u dobroj namjeri i daje pisani odgovor kojim ga prihvaća ili odbija u roku od 10 dana od njegova primitka. Ako stranka kojoj je upućen zahtjev ne odgovori u tom roku, zahtjev se smatra odbijenim. Datumom pokretanja postupka medijacije smatra se datum na koji je stranka koja je podnijela zahtjev primila odgovor kojim stranka kojoj je on upućen prihvaća zahtjev.

                  IV.   Odabir medijatora

                        6.

                        Stranke se nastoje dogovoriti o medijatoru u roku od 15 dana nakon datuma pokretanja postupka medijacije.

                        7.

                        Ako stranke u roku predviđenom u stavku 6. ne postignu dogovor o medijatoru, supredsjednik Zajedničkog odbora iz stranke koja je podnijela zahtjev ili njegov imenovani predstavnik na zahtjev bilo koje stranke ždrijebom odabire medijatora s potpopisa predsjednika utvrđenog u skladu s člankom 21.9. stavkom 1. u roku od pet dana od datuma dostave zahtjeva. Zahtjev se u preslici dostavlja drugoj stranci.

                        8.

                        Ured koji je stranka koja je podnijela zahtjev odredila u skladu s člankom 21.25. stavkom 1. Sporazuma odgovoran je za organizaciju ždrijeba te supredsjednike Zajedničkog odbora dovoljno unaprijed obavješćuje o datumu, vremenu i mjestu provedbe ždrijeba. Supredsjednik iz stranke kojoj je upućen zahtjev ili druga osoba koja ga predstavlja može prisustvovati u odabiru ždrijebom. Prisustvovati mogu i predstavnici obiju stranaka. Odabir ždrijebom u svakom se slučaju provodi sa strankom ili strankama koje su prisutne.

                        9.

                        Osim ako se stranke dogovore drukčije, medijator ne smije biti državljanin nijedne od stranaka niti biti zaposlenik bilo koje od njih.

                        10.

                        Medijator strankama na nepristran i transparentan način pomaže objasniti sporno pitanje, uključujući moguće učinke posebne mjere na trgovinu ili ulaganja, te postići uzajamno dogovoreno rješenje.

                        11.

                        Kodeks ponašanja za arbitre, koji je donio Zajednički odbor u skladu s člankom 21.30. Sporazuma, primjenjuje se mutatis mutandis na medijatore.

                  V.   Pravila postupka medijacije

                        12.

                        U roku od 10 dana od datuma postizanja dogovora o medijatoru u skladu sa stavkom 6. ili datuma njegova odabira u skladu sa stavkom 7., stranka koja je podnijela zahtjev dostavlja medijatoru i stranci kojoj je upućen zahtjev u pisanom obliku detaljan opis spornog pitanja, u kojem se među ostalim navodi način na koji se posebna mjera primjenjuje ili bi se primijenila i kako ona utječe na trgovinu ili ulaganja. U roku od 20 dana od datuma dostave tog podneska, stranka kojoj je upućen zahtjev može u pisanom obliku dati svoje primjedbe na opis. Svaka stranka može u svoj opis ili primjedbe uključiti sve podatke koje smatra važnima.

                        13.

                        Medijator može odlučiti o najprikladnijem načinu razjašnjavanja spornog pitanja, uključujući moguće učinke posebne mjere na trgovinu ili ulaganja. Medijator posebno može organizirati sastanke između stranaka, savjetovati se sa strankama zajednički ili pojedinačno i pružati strankama dodatnu potporu koju one zatraže. Medijator isto tako može nakon savjetovanja sa strankama zatražiti pomoć odgovarajućih stručnjaka i dionika ili se s njima savjetovati.

                        14.

                        Medijator nastoji ponuditi savjet i predložiti rješenje na razmatranje strankama. Stranke mogu prihvatiti ili odbiti predloženo rješenje ili se mogu dogovoriti o drugom rješenju. Medijator ne daje savjete ni primjedbe o usklađenosti posebne mjere sa Sporazumom.

                        15.

                        Postupak se odvija u stranci kojoj je upućen zahtjev, osim ako se stranke dogovore drukčije.

                        16.

                        U roku od 60 dana od datuma postizanja dogovora o medijatoru u skladu sa stavkom 6. ili datuma njegova odabira u skladu sa stavkom 7., stranke nastoje postići uzajamno dogovoreno rješenje. Ako stranka to zatraži, uzajamno dogovoreno rješenje donosi se odlukom Zajedničkog odbora. Uzajamno dogovorena rješenja javno se objavljuju, osim ako se stranke dogovore drukčije. Verzija koja je javno objavljena ne smije sadržavati informacije koje je stranka označila kao povjerljive. Do postizanja konačnog uzajamno dogovorenog rješenja stranke mogu razmotriti moguća privremena rješenja.

                        17.

                        Na zahtjev bilo koje stranke medijator u pisanom obliku strankama dostavlja nacrt činjeničnog izvješća koji sadržava kratak sažetak:

                                    (a)

                                    spornog pitanja, uključujući moguće učinke posebne mjere na trgovinu ili ulaganja;

                                    (b)

                                    provedenih postupaka;

                                    (c)

                                    prema potrebi, stajališta koja su iznijele stranke, stručnjaci i dionici; i

                                    (d)

                                    ako je primjenjivo, svako uzajamno dogovoreno rješenje i privremena rješenja.

                              u roku od 15 dana od podnošenja zahtjeva za to izvješće.
                        Stranke mogu iznijeti primjedbe na nacrt činjeničnog izvješća u roku od 15 dana od njegova izdavanja. Nakon razmatranja primjedbi koje su dostavile stranke, medijator strankama u pisanom obliku podnosi konačno činjenično izvješće u roku od 30 dana od izdavanja nacrta činjeničnog izvješća. Činjenično izvješće ne sadržava medijatorovo tumačenje ovog Sporazuma.

                        18.

                        Postupak medijacije završava:

                                    (a)

                                    donošenjem uzajamno dogovorenog rješenja stranaka, na datum donošenja;

                                    (b)

                                    pisanom izjavom medijatora, nakon savjetovanja sa strankama, da neće biti koristi od daljnje medijacije, na datum te izjave;

                                    (c)

                                    na datum sporazumnog dogovora kada stranke u bilo kojoj fazi postupka postignu taj dogovor; ili

                                    (d)

                                    pisanom i potkrijepljenom izjavom stranke nakon proučavanja uzajamno dogovorenih rješenja u okviru postupka medijacije, na datum te izjave.

                              Prekid postupka medijacije ne dovodi u pitanje stavak 17.

                        19.

                        Stavci od 5. do 9., od 15. do 26., 33., 34. i od 42. do 46. poslovnika panela primjenjuju se mutatis mutandis na postupak medijacije.

                  VI.   Povjerljivost

                        20.

                        Osim ako se stranke dogovore drukčije i ne dovodeći u pitanje stavak 16., svi koraci postupka medijacije, uključujući svaki savjet ili predloženo rješenje povjerljivi su. Medijator i stranke smatraju povjerljivima sve informacije koje je medijatoru podnijela stranka ili koje su primljene iz bilo kojeg drugog izvora koji je ocijenjen povjerljivim. Međutim bilo koja od stranaka može učiniti javno dostupnom činjenicu da je medijacija u tijeku.

                  VII.   Povezanost s drugim postupcima rješavanja sporova

                        21.

                        Postupkom medijacije ne dovode se u pitanje prava i obveze stranaka na temelju poglavlja 21. (Rješavanje sporova) Sporazuma ili prava i obveze na temelju postupka rješavanja sporova iz bilo kojeg drugog sporazuma.

                        22.

                        Stranka se u drugim postupcima za rješavanje sporova u skladu s ovim Sporazumom ili drugim sporazumima ne oslanja na sljedeće i ne iznosi sljedeće kao dokaz te se ne prihvaća da panel uzima u obzir sljedeće:

                                    (a)

                                    stajališta koja je zauzela druga stranka tijekom postupka medijacije ili informacije prikupljene u skladu sa stavkom 13.;

                                    (b)

                                    činjenicu da je druga stranka izrazila spremnost prihvatiti rješenje za pitanje koje je predmet medijacije; ili

                                    (c)

                                    savjete ili prijedloge medijatora.

                        23.

                        Osim ako se stranke dogovore drukčije, medijator ne može biti arbitar ili član vijeća u drugim postupcima rješavanja sporova na temelju Sporazuma ili bilo kojeg drugog sporazuma ako je riječ o istom pitanju za koje je bio medijator.

                  VIII.   Rok

                        24.

                        Stranke mogu uz obostranu suglasnost izmijeniti sve rokove tog postupka medijacije.

                  IX.   Troškovi

                        25.

                        Svaka stranka snosi svoje troškove sudjelovanja u postupku medijacije.

                        26.

                        Stranke zajedno i ravnopravno dijele organizacijske troškove, uključujući naknadu i troškove medijatora. Naknada medijatora jednaka je naknadi arbitara utvrđenoj u stavku 4. poslovnika panela.

            PRILOG IV.

               KODEKS PONAŠANJA ZA ARBITRE

            I.   Definicije

                        1.

                        U ovom Kodeksu ponašanja:

                                    (a)

                                    „administrativno osoblje”, u odnosu na arbitra, znači osobe koje su pod vodstvom i nadzorom tog arbitra, osim pomoćnika;

                                    (b)

                                    „Sporazum” znači Sporazum o gospodarskom partnerstvu između Europske unije i Japana;

                                    (c)

                                    „arbitar” znači član panela;

                                    (d)

                                    „pomoćnik” znači osoba koja prema uvjetima imenovanja arbitra obavlja istraživanje ili pomaže arbitru;

                                    (e)

                                    „kandidat” znači osoba čije je ime na popisu arbitara iz članka 21.9. Sporazuma;

                                    (f)

                                    „panel” znači panel uspostavljen u skladu s člankom 21.7. Sporazuma; i

                                    (g)

                                    „postupak” znači postupak panela.

                  II.   Dostavljanje kodeksa ponašanja

                        2.

                        Stranke dostavljaju ovaj kodeks ponašanja svakom kandidatu u trenutku uvrštavanja njegova imena na popis iz članka 21.9. Sporazuma.

                  III.   Vodeća načela

                        3.

                        U skladu s ovim kodeksom ponašanja svaki kandidat i arbitar poštuje visoke standarde ponašanja radi očuvanja integriteta i nepristranosti mehanizma za rješavanje sporova.

                  IV.   Obveze otkrivanja

                        4.

                        Prije prihvaćanja imenovanja za arbitra, kandidat koji je pozvan da obavlja funkciju arbitra dužan je otkriti sve interese, odnose ili pitanja koji bi mogli utjecati na njegovu neovisnost ili nepristranost ili opravdano stvoriti dojam neprimjerenosti ili pristranosti u postupku. On u tu svrhu poduzima sve razumne napore kako bi stekao saznanja o postojanju takvih interesa, odnosa i pitanja, uključujući financijske interese, profesionalne interese, interese zaposlenja ili obiteljske interese.

                        5.

                        Obveza otkrivanja informacija iz stavka 4. trajna je obveza, koja se primjenjuje na arbitra i nakon prihvaćanja imenovanja. Tijekom postupka arbitar u pisanom obliku strankama otkriva sve nove informacije povezane s obvezom iz stavka 4. čim o njima stekne saznanje.

                        6.

                        U ispunjavanju tih zahtjeva otkrivanja informacija poštuje se osobna privatnost.

                  V.   Obavljanje dužnosti

                        7.

                        Nakon prihvaćanja imenovanja arbitar je na raspolaganju i obavlja svoje dužnosti tijekom cijelog postupka panela temeljito, brzo, pošteno i marljivo.

                        8.

                        Arbitar razmatra samo ona pitanja koja su se postavila u pojedinačnom postupku i koja su potrebna za donošenje odluke te dužnost razmatranja tog pitanja ne prenosi na druge osobe.

                        9.

                        Arbitar ne uspostavlja kontakte ex parte povezane s pitanjima koja panel razmatra u okviru postupka.

                  VI.   Neovisnost i nepristranost

                        10.

                        Arbitar je neovisan i nepristran, izbjegava izravne i neizravne sukobe interesa, nije pod utjecajem vlastitih interesa, vanjskog pritiska, političkih interesa, zahtjeva javnosti, odanosti jednoj stranci ili straha od kritike te izbjegava stvaranje dojma neprimjerenosti ili pristranosti.

                        11.

                        Arbitar ne preuzima, izravno ili neizravno, nikakve obveze niti prihvaća povlastice koje bi na bilo koji način utjecale ili stvarale dojam da utječu na ispravno obavljanje njegovih dužnosti.

                        12.

                        Arbitar se ne koristi svojim položajem u panelu za ostvarivanje bilo kakvih osobnih ili privatnih interesa te izbjegava radnje koje bi mogle stvoriti dojam da su drugi u posebnom položaju da na njega utječu.

                        13.

                        Arbitar ne dopušta da prijašnji ili sadašnji financijski, poslovni, profesionalni, osobni, obiteljski ili društveni odnosi ili odgovornosti utječu na njegovo ponašanje ili prosudbu.

                        14.

                        Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenosti ili pristranosti.

                        15.

                        Bivši arbitar izbjegava radnje koje mogu stvoriti dojam da je bio pristran pri obavljanju svojih dužnosti ili da je imao koristi od odluke panela u kojem je obavljao svoju funkciju.

                  VII.   Povjerljivost

                        16.

                        Arbitar nikada ne otkriva informacije koje se odnose na postupak panela ili su pribavljene tijekom postupka panela za koji je imenovan, a koje nisu namijenjene javnosti. Arbitar ni u kojem slučaju takve informacije ne koristi kako bi ostvario osobnu korist ili korist za druge ili naštetio tuđim interesima.

                        17.

                        Arbitar ne otkriva odluku panela ili njezine dijelove, osim ako je odluka javno objavljena.

                        18.

                        Arbitar nikada ne otkriva vijećanja panela ili stajališta arbitara, niti daje izjave o postupku panela za koji je imenovan ili o pitanjima koja su predmet spora u takvom postupku.

                        19.

                        Obveze iz stavaka od 16. do 18. nastavljaju se primjenjivati na bivšeg arbitra.

                  VIII.   Ostale obveze

                        20.

                        Kandidat ili arbitar objema strankama na povjerljivoj osnovi priopćuje što je prije moguće sva pitanja povezana sa stvarnim ili mogućim povredama kodeksa kako bi ih stranke mogle razmotriti.

                        21.

                        Arbitar poduzima sve razumne i primjerene mjere kako bi osigurao da su njegovi pomoćnik i administrativno osoblje upoznati s obvezama arbitara iz dijelova III., IV, VI. i VII. ovog kodeksa ponašanja i da ih se pridržavaju.

                        22.

                        Svaki arbitar vodi evidenciju i podnosi konačni obračun svojih troškova i vremena provedenog na postupku panela te vodi evidenciju i podnosi konačni obračun vremena i troškova svojeg pomoćnika.


Odluka Komisije od 17/04/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9295 - Daimler AG / Geely Technology Group Co., Ltd.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2019/654 od 15. travnja 2019. o izmjeni Protokola br. 5 o Statutu Europske investicijske banke

text:
                  25.4.2019

                  HR

                  Službeni list Europske unije

                  L 110/36

         ODLUKA VIJEĆA (EU) 2019/654
         od 15. travnja 2019.
         o izmjeni Protokola br. 5 o Statutu Europske investicijske banke
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 308.,
         uzimajući u obzir zahtjev Europske investicijske banke,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskog parlamenta (1),
         uzimajući u obzir mišljenje Europske komisije (2),
         u skladu s posebnim zakonodavnim postupkom,
         budući da:

                     (1)

                     Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Unije na temelju članka 50. Ugovora o Europskoj uniji. Ugovori će se prestati primjenjivati na Ujedinjenu Kraljevinu od dana stupanja na snagu Sporazuma o povlačenju ili, ako do toga ne dođe, dvije godine od te obavijesti, tj. od 30. ožujka 2019., osim ako Europsko vijeće u dogovoru s Ujedinjenom Kraljevinom jednoglasno odluči produljiti to razdoblje.

                     (2)

                     U skladu s člankom 308. Ugovora o funkcioniranju Europske unije članovi Europske investicijske banke („Banka”) jesu države članice.

                     (3)

                     Povlačenjem Ujedinjene Kraljevine iz Unije prestat će članstvo Ujedinjene Kraljevine u Banci, njezin upisani kapital u Banci, njezino pravo predlaganja članova i zamjenika članova Upravnog vijeća te mandat članova i zamjenika članova Upravnog vijeća koje je predložila Ujedinjena Kraljevina.

                     (4)

                     Održavanje kapitala Banke iziskuje povećanje kapitala koji upisuju preostale države članice.

                     (5)

                     Povećanje kapitala koji upisuju preostale države članice trebalo bi se odvijati usporedo s daljnjim jačanjem upravljanja Bankom.

                     (6)

                     Funkcije Upravnog vijeća trebalo bi ojačati tako da se omogući predlaganje dodatnih zamjenika, a zamjenike članova Vijeća i stručnjake bez prava glasa trebalo bi bolje iskoristiti kako bi se unaprijedila njihova uloga u podupiranju Upravnog vijeća u postupku odlučivanja, osobito u pogledu razmatranja prijedlogâ za financiranje.

                     (7)

                     Upotrebu glasovanja kvalificiranom većinom u Upravnom vijeću i Vijeću guvernera trebalo bi proširiti na ključna područja, a to su odlučivanje o operativnom planu Banke, imenovanje članova Upravljačkog odbora i odobravanje Poslovnika.

                     (8)

                     Kako bi se poboljšala učinkovitost reformi određenih u ovoj Odluci, Banka bi trebala poduzeti daljnje mjere kako bi se, u skladu s najboljom bankovnom praksom, načela „triju crta obrane” ogledala na svim relevantnim razinama Banke, pa tako i u Upravljačkom odboru.

                     (9)

                     Osim toga, te u skladu s očekivanjima država članica, trebalo bi očuvati održiv obujam kreditiranja te dodatno razviti okvir za određivanje održivih razina kreditiranja, a funkcije Revizijskog odbora trebalo bi ojačati tako da se osigura da Odbor obuhvaća članove koji raspolažu znanjem o nadzornim pitanjima. Posebno bi trebalo osigurati da u sastavu Revizijskog odbora uvijek budu članovi iz redova tijela nadležnog za nadzor banaka iz europodručja i izvan njega.

                     (10)

                     Statut Europske investicijske banke trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Protokol br. 5 o Statutu Europske investicijske banke, koji je priložen Ugovoru o funkcioniranju Europske unije, mijenja se kako slijedi:

                        1.

                        u članku 4. stavku 1. prvi podstavak mijenja se kako slijedi:

                                    (a)

                                    uvodni dio zamjenjuje se sljedećim:

                                       „1.   Kapital Banke iznosi 204 089 132 500 EUR, koji upisuju države članice kako slijedi:”;

                                    (b)

                                    sljedeći redak u popisu briše se:

                                                „Ujedinjena Kraljevina

                                                39 195 022 000 ”.

                        2.

                        u članku 7. stavku 3. točka (h) zamjenjuje se sljedećim:

                                    „(h)

                                    odlučujući kvalificiranom većinom, odobrava Poslovnik Banke.”.

                        3.

                        u članku 9. stavku 1. prvom podstavku dodaje se sljedeća rečenica:
                        „Kvalificiranom većinom odlučuje o operativnom planu Banke.”.

                        4.

                        u članku 9. stavak 2. mijenja se kako slijedi:

                                    (a)

                                    prvi podstavak zamjenjuje se sljedećim:

                                       „2.   Upravno vijeće sastoji se od 28 direktora i 31 zamjenika direktora, koji se predlažu u skladu s ovim stavkom.”.

                                    (b)

                                    treći podstavak zamjenjuje se sljedećim:
                                    „Zamjenike direktora imenuje Vijeće guvernera na razdoblje od pet godina, kako je dolje navedeno:

                                                —

                                                dva zamjenika predlaže Savezna Republika Njemačka,

                                                —

                                                dva zamjenika predlaže Francuska Republika,

                                                —

                                                dva zamjenika predlaže Talijanska Republika,

                                                —

                                                dva zamjenika zajedničkom suglasnošću predlažu Kraljevina Španjolska i Portugalska Republika,

                                                —

                                                tri zamjenika zajedničkom suglasnošću predlažu Kraljevina Belgija, Veliko Vojvodstvo Luksemburg i Kraljevina Nizozemska,

                                                —

                                                četiri zamjenika zajedničkom suglasnošću predlažu Kraljevina Danska, Helenska Republika, Irska i Rumunjska,

                                                —

                                                šest zamjenika zajedničkom suglasnošću predlažu Republika Estonija, Republika Latvija, Republika Litva, Republika Austrija, Republika Finska i Kraljevina Švedska,

                                                —

                                                devet zamjenika zajedničkom suglasnošću predlažu Republika Bugarska, Češka Republika, Republika Hrvatska, Republika Cipar, Mađarska, Republika Malta, Republika Poljska, Republika Slovenija i Slovačka Republika,

                                                —

                                                jednog zamjenika predlaže Komisija.”.

                        5.

                        u članku 11. stavku 1. prvi podstavak zamjenjuje se sljedećim:

                           „1.   Upravljački odbor čine predsjednik i osam potpredsjednika, koje, odlučujući kvalificiranom većinom, na razdoblje od šest godina imenuje Vijeće guvernera na prijedlog Upravnog vijeća, koje odlučuje kvalificiranom većinom.”.

            Članak 2.

               1.   Ova Odluka primjenjuje se od dana koji slijedi nakon dana prestanka primjene Ugovorâ na Ujedinjenu Kraljevinu.

               2.   Članak 1. točka 1. podtočka (a) primjenjuje se od datuma navedenog u stavku 1. ovog članka, osim ako je odluka o povećanju kapitala Banke donesena s učinkom od tog datuma ili prije tog datuma.

            Sastavljeno u Luxembourgu 15. travnja 2019.

                  Za Vijeće

                  Predsjednik

               P. DAEA

            (1)  Mišljenje od 15. siječnja 2019. (još nije objavljeno u Službenom listu).

            (2)  Mišljenje od 31. siječnja 2019. (još nije objavljeno u Službenom listu).


title: Odluka Vijeća guvernera Europske investicijske banke od 16. travnja 2019. o nadomještanju kapitala Ujedinjene Kraljevine u Europskoj investicijskoj banci kapitalom koji upisuju preostale države članice [2019/655]

text:
               25.4.2019

               HR

               Službeni list Europske unije

               L 110/39

      ODLUKA VIJEĆA GUVERNERA EUROPSKE INVESTICIJSKE BANKE
      od 16. travnja 2019.
      o nadomještanju kapitala Ujedinjene Kraljevine u Europskoj investicijskoj banci kapitalom koji upisuju preostale države članice [2019/655]
      VIJEĆE GUVERNERA EUROPSKE INVESTICIJSKE BANKE,
      UZIMAJUĆI U OBZIR članak 4. stavak 3. i članak 5. stavak 2. Statuta,
      BUDUĆI DA se očekuje kako će se Ujedinjena Kraljevina povući iz Europske unije dana 30. ožujka 2019. godine u skladu s odredbama članka 50. Ugovora o Europskoj uniji,
      BUDUĆI DA, u skladu s člankom 308. Ugovora o funkcioniranju Europske unije, članove Europske investicijske banke čine države članice,
      BUDUĆI DA će povlačenjem Ujedinjene Kraljevine iz Europske unije prestati članstvo Ujedinjene Kraljevine u Europskoj investicijskoj banci kao i njezin upisani kapital u Banci,
      BUDUĆI DA povlačenje Ujedinjene Kraljevine iz Europske unije ne bi smjelo utjecati na aktivnosti financiranja i poslovni model Europske investicijske banke,
      BUDUĆI DA održavanje kapitala Banke iziskuje povećanje kapitala koji upisuju preostale države članice,
      BUDUĆI DA bi uplaćeni dio tog povećanja kapitala koji upisuju preostale države članice trebao iznositi 3 495 903 950 eura, što će se u cijelosti financirati iz dodatnih pričuva banke, kako bi se uplaćeni dio ukupnog upisanog kapitala zadržao na svojoj sadašnjoj razini,
      BUDUĆI DA se održavanje kapitala Banke treba odvijati usporedo s daljnjim jačanjem upravljanja Bankom,
      BUDUĆI DA ulogu Upravnog vijeća treba ojačati omogućavanjem predlaganja dodatnih zamjenika te da zamjenike članova Vijeća i stručnjake bez prava glasa treba bolje iskoristiti kako bi se pospješila njihova potpora Upravnom vijeću u postupku odlučivanja, osobito u odnosu na razmatranje prijedloga za financiranje,
      BUDUĆI DA primjenu glasovanja kvalificiranom većinom u Upravnom vijeću i Vijeću guvernera treba proširiti na ključna područja, a to su odlučivanje o Operativnom planu Banke, imenovanje članova Upravljačkog odbora i odobravanje Poslovnika,
      BUDUĆI DA Banka treba poduzeti daljnje mjere kako bi se, u skladu s najboljom bankarskom praksom, načela „triju crta obrane” ogledala na svim mjerodavnim razinama institucije, pa tako i u Upravljačkom odboru,
      BUDUĆI DA, u skladu s očekivanjima država članica, treba očuvati održiv obujam kreditiranja i da treba dalje razvijati okvir za određivanje održivih razina kreditiranja,
      BUDUĆI DA se uloga Revizijskog odbora mora ojačati tako što će se osigurati da članovi Odbora raspolažu znanjem o nadzornim pitanjima te da postupak izbora članova Revizijskog odbora treba također preispitati kako bi se, između ostaloga, osiguralo da u sastavu Revizijskog odbora uvijek budu članovi iz redova tijela nadležnog za nadzor banaka, kako unutar, tako i izvan europodručja,
      BUDUĆI DA se od Vijeća zahtijeva da istodobno donese neophodne izmjene Statuta Banke u skladu s člankom 308. Ugovora o funkcioniranju Europske unije,
      BUDUĆI DA su određene države članice iskazale želju za upisom dodatnog kapitala u Banku, a Vijeće guvernera poziva na to da se prijedlog u vezi s tim pitanjem iznese najkasnije za Godišnju sjednicu 2019. godine,
      VIJEĆE GUVERENERA EUROPSKE INVESTICIJSKE BANKE JE, SHODNO TOME, JEDNOGLASNO ODLUČILO KAKO SLIJEDI:

                  1.

                  S učinkom od povlačenja Ujedinjene Kraljevine iz Europske unije, kapital koji upisuju preostale države članice povećava se za 39 195 022 000 eura, razmjerno udjelu svake države članice u ukupnom upisanom kapitalu od 204 089 132 500 eura. Upisani kapital Banke stoga se vraća na iznos od 243 284 154 500 eura, koji države članice upisuju kako slijedi:

                              Njemačka

                              46 722 369 149

                              Francuska

                              46 722 369 149

                              Italija

                              46 722 369 149

                              Španjolska

                              28 033 421 847

                              Belgija

                              12 951 115 777

                              Nizozemska

                              12 951 115 777

                              Švedska

                              8 591 781 713

                              Danska

                              6 557 521 657

                              Austrija

                              6 428 994 386

                              Poljska

                              5 980 679 827

                              Finska

                              3 693 702 498

                              Grčka

                              3 512 961 713

                              Portugal

                              2 263 904 037

                              Češka

                              2 206 922 328

                              Mađarska

                              2 087 849 195

                              Irska

                              1 639 379 073

                              Rumunjska

                              1 513 926 692

                              Hrvatska

                              1 062 312 542

                              Slovačka

                              751 236 149

                              Slovenija

                              697 455 090

                              Bugarska

                              510 041 217

                              Litva

                              437 633 208

                              Luksemburg

                              327 878 318

                              Cipar

                              321 508 011

                              Latvija

                              267 076 094

                              Estonija

                              206 248 240

                              Malta

                              122 381 664

                  2.

                  S učinkom od povlačenja Ujedinjene Kraljevine iz Europske unije, dodatne pričuve Banke u iznosu od 3 495 903 950 povlače se iz slobodnih pričuva i pretvaraju u uplaćeni kapital prijenosom iz dodatnih pričuva Banke u njezin kapital. Taj iznos pripisuje se uplaćenom kapitalu država članica razmjerno udjelu svake države članice u ukupnom iznosu od 243 284 154 500 eura.

                  3.

                  Shodno tome, od povlačenja Ujedinjene Kraljevine iz Europske unije, prvi podstavak članka 4. stavka 1. Statuta Banke mijenja se i glasi kako slijedi:
                  „Kapital Banke iznosi 243 284 154 500 eura, koji upisuju države članice kako slijedi:

                              Njemačka

                              46 722 369 149

                              Francuska

                              46 722 369 149

                              Italija

                              46 722 369 149

                              Španjolska

                              28 033 421 847

                              Belgija

                              12 951 115 777

                              Nizozemska

                              12 951 115 777

                              Švedska

                              8 591 781 713

                              Danska

                              6 557 521 657

                              Austrija

                              6 428 994 386

                              Poljska

                              5 980 679 827

                              Finska

                              3 693 702 498

                              Grčka

                              3 512 961 713

                              Portugal

                              2 263 904 037

                              Češka

                              2 206 922 328

                              Mađarska

                              2 087 849 195

                              Irska

                              1 639 379 073

                              Rumunjska

                              1 513 926 692

                              Hrvatska

                              1 062 312 542

                              Slovačka

                              751 236 149

                              Slovenija

                              697 455 090

                              Bugarska

                              510 041 217

                              Litva

                              437 633 208

                              Luksemburg

                              327 878 318

                              Cipar

                              321 508 011

                              Latvija

                              267 076 094

                              Estonija

                              206 248 240

                              Malta

                              122 381 664 ”

                  4.

                  Ova odluka stupa na snagu danom povlačenja Ujedinjene Kraljevine iz Europske unije. Objavljuje se u Službenom listu Europske unije.

               U ime Vijeća guvernera

               Predsjednik

            E.O. TEODOROVICI

               Tajnica

            M. SANTONI


title: Odluka Vijeća (EU) 2019/659 od 8. travnja 2019. o sklapanju, u ime Unije i država članica, Protokola o izmjeni Sporazuma o pomorskom prometu između Europske zajednice i njezinih država članica, s jedne strane, i Vlade Narodne Republike Kine, s druge strane, kako bi se uzelo u obzir pristupanje Republike Hrvatske Europskoj uniji

text:
                  26.4.2019

                  HR

                  Službeni list Europske unije

                  L 112/3

         ODLUKA VIJEĆA (EU) 2019/659
         od 8. travnja 2019.
         o sklapanju, u ime Unije i država članica, Protokola o izmjeni Sporazuma o pomorskom prometu između Europske zajednice i njezinih država članica, s jedne strane, i Vlade Narodne Republike Kine, s druge strane, kako bi se uzelo u obzir pristupanje Republike Hrvatske Europskoj uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. točkom (a),
         uzimajući u obzir Akt o pristupanju Hrvatske, a posebno njegov članak 6. stavak 2.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Sporazum o pomorskom prometu između Europske zajednice i njezinih država članica, s jedne strane, i Vlade Narodne Republike Kine, s druge strane (2) („Sporazum”) stupio je na snagu 1. ožujka 2008.

                     (2)

                     U skladu s člankom 6. stavkom 2. Akta o pristupanju Hrvatske, Hrvatska pristupa Sporazumu putem protokola između Vijeća i Narodne Republike Kine.

                     (3)

                     Vijeće je 14. rujna 2012. ovlastilo Komisiju da u pregovorima dogovori protokol o izmjeni Sporazuma („Protokol”) kako bi se uzelo u obzir pristupanje Hrvatske Uniji.

                     (4)

                     U skladu s Odlukom (EU) 2019/658 (3), Protokol je potpisan u Bruxellesu 21. prosinca 2018.

                     (5)

                     Protokol bi trebalo odobriti,

               DONIJELO JE OVU ODLUKU:

            Članak 1.
            U ime Unije i država članica odobrava se Protokol o izmjeni Sporazuma o pomorskom prometu između Europske zajednice i njezinih država članica, s jedne strane, i Vlade Narodne Republike Kine, s druge strane, kako bi se uzelo u obzir pristupanje Republike Hrvatske Europskoj uniji.
            Tekst Protokola priložen je ovoj Odluci.

            Članak 2.
            Predsjednik Vijeća u ime Unije i država članica šalje obavijest predviđenu u članku 3. Protokola (4).

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 8. travnja 2019.

                  Za Vijeće

                  Predsjednica

               F. MOGHERINI

            (1)  Suglasnost dana 21. prosinca 2018.

            (2)  SL L 46, 21.2.2008., str. 25.

            (3)  Odluka Vijeća (EU) 2019/658 od 2. ožujka 2015. o potpisivanju, u ime Unije i država članica, Protokola o izmjeni Sporazuma o pomorskom prometu između Europske zajednice i njezinih država članica, s jedne strane, i Vlade Narodne Republike Kine, s druge strane, kako bi se uzelo u obzir pristupanje Republike Hrvatske Europskoj uniji (vidjeti stranicu 2. ovog Službenog lista).

            (4)  Datum stupanja Protokola na snagu objavit će Glavno tajništvo Vijeća u Službenom listu Europske unije.


title: Odluka Vijeća (EU) 2019/664 od 15. travnja 2019. o izmjeni Odluke br. 940/2014/EU u pogledu proizvoda na koje se mogu primjenjivati izuzeća od poreza „octroi de mer” ili smanjenja poreza „octroi de mer”

text:
                  26.4.2019

                  HR

                  Službeni list Europske unije

                  L 112/21

         ODLUKA VIJEĆA (EU) 2019/664
         od 15. travnja 2019.
         o izmjeni Odluke br. 940/2014/EU u pogledu proizvoda na koje se mogu primjenjivati izuzeća od poreza „octroi de mer” ili smanjenja poreza „octroi de mer”
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 349.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskog parlamenta (1),
         u skladu s posebnim zakonodavnim postupkom,
         budući da:

                     (1)

                     Odlukom Vijeća br. 940/2014/EU (2) francuskim tijelima dopuštena je primjena izuzeća od poreza „octroi de mer” ili smanjenja poreza „octroi de mer” na proizvode proizvedene lokalno u francuskim prekomorskim departmanima i regijama navedene u prilogu toj odluci. Ovisno o dotičnim proizvodima i dotičnom prekomorskom departmanu najveće dopušteno diferencirano oporezivanje iznosi 10, 20 ili 30 postotnih bodova.

                     (2)

                     Na temelju Odluke br. 940/2014/EU francuska tijela 12. veljače 2018. podnijela su Komisiji izvješće o primjeni režima oporezivanja predviđenog u toj odluci. Specifična izvješća o evaluaciji za svaku od najudaljenijih francuskih regija, kojima su priloženi zahtjevi za prilagodbu popisa proizvoda na koje se može primjenjivati diferencirano oporezivanje poslana su 15. ožujka 2018. za Francusku Gvajanu, Martinik i Guadeloupe, 4. lipnja 2018. za Reunion i, bez zahtjeva za prilagodbu popisa, 28. kolovoza 2018. za Mayotte. Dodatni zahtjev za uvrštavanje novog proizvoda na popis dostavljen je 26. listopada 2018. za Francusku Gvajanu.

                     (3)

                     Na temelju izvješća francuskih tijela koja su podnesena 12. veljače 2018. Komisija je Vijeću podnijela izvješće kako je predviđeno u Odluci br. 940/2014/EU i prijedlog za izmjene te odluke. Te predložene izmjene odnose se na Martinik, Guadeloupe, Francusku Gvajanu i Reunion i sastoje se od uvrštavanje novih proizvoda na popis i povećanja odobrenog diferenciranog oporezivanja za određene proizvode.

                     (4)

                     U pogledu Frencuske Gvajane trebalo bi također ažurirati oznake iz Priloga Odluci br. 940/2014/EU.

                     (5)

                     Prilagodba popisâ opravdana je u svakom je slučaju s obzirom na dodatne troškove za lokalno proizvedene proizvode u odnosu na istovjetne uvezene proizvode koji su proizvedeni u Uniji.

                     (6)

                     Prilagodbe koje bi trebalo provesti većinom treba unijeti na popise iz Priloga Odluci br. 940/2014/EU za proizvode za koje je već postojala lokalna proizvodnja tijekom 2014., a za koje 2014. nije podnesen zahtjev za uvrštavanje na popise.

                     (7)

                     Predmetni proizvodi za Gvajanu jesu cement (proizvod 2523 29 00) i drveni namještaj (proizvodi 9403 30, 9403 50 00, 9403 60 i 9403 90 30).

                     (8)

                     Predmetni proizvodi za Martinik jesu određeni plastični peleti (proizvod 3907 61 00) i rashladne komore (proizvod 8418 69 00).

                     (9)

                     Predmetni proizvodi za Guadeloupe jesu određeni mesni proizvodi (proizvod 0210 12 19), određeni umaci (proizvod 2103 90 90), denaturirani etilni alkohol (proizvod 2207 20 00), određena gnojiva (proizvodi 2833, 2834 i 2836), određeni kozmetički proizvodi (proizvodi 3303 00 90 i 3304 99 00), određene rashladne tekućine (proizvod 3820 00 00) te papirnate i kartonske kutije i sanduci (proizvod 4819 10 00).

                     (10)

                     Predmetni proizvodi za Reunion jesu određene tiskanice (proizvod 4911 99), određeni higijenski proizvodi (proizvodi 4818 20 10 i 4818 20 91), određeni rezervni dijelovi za vozila (proizvodi 8511 40 00, 8511 50 00 i 8511 90 00), određeni ventilacijski odvodi i dodatni pribor (proizvodi 7306 30 80, 7306 61 92 i 7307 99 80), solarni grijači vode (proizvod 8419 90 85), određena gnojiva (proizvod 3102 10 90) i određeni pirei od rajčica (proizvod 2002 90 11).

                     (11)

                     U poljoprivrednom sektoru zahtjevi za uvrštavanje na popis ili ponovno razvrstavanje na popisu obrazloženi su potrebom lokalnih proizvođača za diversifikacijom proizvodnje kako bi se uspješnije nosili s vremenskim nepogodama. Proizvodi koje bi trebalo uvrstiti na popise iz Priloga Odluci br. 940/2014/EU jesu, za Martinik, određeno povrće (proizvodi 0709 30 00, 0709 40 00, 0709 93 90 i 0714) i avokado (proizvod 0804 40 00), za Guadeloupe ananas (proizvod 0804 30) i paprike (proizvod 0904 22 00), a za Reunion to su luk (proizvod 0703 10 19) i češnjak (proizvod 0703 20 00). Osim toga, za Martinik, na popisu B trebalo bi ponovno razvrstati određeno povrće (proizvod 0706), određene paprike (proizvod 0709 60) i ananas (proizvod 0804 30) te agrume (proizvod 0805).

                     (12)

                     Za određene proizvode koji su već uvršteni na popise iz Priloga Odluci br. 940/2014/EU trebalo bi proširiti najveće diferencirano oporezivanje na podbrojeve kombinirane nomenklature na koje se ono trenutačno ne primjenjuje ili povećati najveće diferencirano oporezivanje.

                     (13)

                     U pogledu Martinika trebalo bi s popisa B na popis C ponovno razvrstati jogurte (proizvod 0403 10) i određene plastične građevinske proizvode (proizvod 3925), a s popisa A na popis B zamrznuto povrće (proizvod 0710), montažne zgrade (proizvod 9406), određene draguljarske predmete (proizvodi 7113 i 7117) i solarne grijače vode (proizvod 8419 19).

                     (14)

                     U pogledu Guadeloupea na popis B trebalo bi uvrstiti sve mesne pripravke i konzerve (proizvod 1602), a ne samo proizvode pod brojem 1602 41 10, sve riblje pripravke i konzerve (proizvod 1604 20), a ne samo pripravke i konzerve od lososa (proizvod 1604 20 10), a u vezi s gnojivima, proizvode pod brojevima 3102, 3103, 3104 i 3105, a ne samo podbrojeve 3102 90, 3103 90, 3104 20 i 3105 20. Također bi s popisa B na popis C trebalo ponovno razvrstati jogurte (proizvod 0403 10), određena bezalkoholna pića (proizvodi 2202 10 00 i 2202 99 19) i određene građevinske materijale (proizvodi 3925 10 00 i 3925 90 80).

                     (15)

                     U pogledu Reunionu u okviru poljoprivredno-prehrambene industrije trebalo bi s popisa A na popis C ponovno razvrstati šećer (proizvod 1701), konzervirane rajčice (proizvodi 2002 10) i određene premaze (proizvod 3214 10 90), dok bi s popisa B na popis C trebalo ponovno razvrstati određeno konzervirano suho povrće (proizvodi 2005 51 00 i 2005 99 80), određena premazna sredstva (proizvodi 3208 i 3209), filmove i vrećice od polietilena (proizvodi 3920 10 i 3923 21) i određene kutije i kartone (proizvod 4819 20 00), a s popisa A na popis B trebalo bi ponovno razvrstati određene voćne piree (proizvod 2007 99 50).

                     (16)

                     U pogledu Martinika trebalo bi ispraviti pogrešku koja se odnosi na tarifni broj uvršten na popis iz Priloga Odluci br. 940/2014/EU i zamijeniti broj 2204 29 brojem 2204 21.

                     (17)

                     Na popis proizvoda na koje se može primjenjivati diferencirano oporezivanje trebalo bi uvrstiti proizvode za koje 2014. nije postojala lokalna proizvodnja, ali čija je proizvodnja od tada počela ili za koje postoje konkretni planovi za početak obavljanja djelatnosti u bliskoj budućnosti. U Gvajani to su proizvodi sitotiska, kao što su prsluci s otiskom (proizvod 6110 30 91), dodatna oprema za novorođenčad s otiskom (proizvod 6111 20 90), vodonepropusna odjeća s otiskom (proizvod 6201 19 00), haljine s otiskom (proizvod 6204 42 00), kućanski tekstil s otiskom (proizvod 6302 91 00), pokrivala za glavu s otiskom (proizvod 6505 00 30), šalice s otiskom (proizvodi 6912 00) i „energetska pića” (proizvod 4401 12 00). U Guadeloupeu to su određene vrste piva (proizvod 2203), određene nezašećerene vode (proizvod 2201 10 90) i određena oprema za filtriranje ili pročišćavanje voda (proizvod 8421 21 00). U Reunionu izmjene se odnose na određene higijenske proizvode (proizvod 4818 90 10).

                     (18)

                     Odluku br. 940/2014/EU trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci br. 940/2014/EU mijenja se u skladu s Prilogom ovoj Odluci.

            Članak 2.
            Ova Odluka stupa na snagu trećeg dana od dana objave u Službenom listu Europske unije.

            Članak 3.
            Ova je odluka upućena Francuskoj Republici.

            Sastavljeno u Luxembourgu 15. travnja 2019.

                  Za Vijeće

                  Predsjednik

               P. DAEA

            (1)  Mišljenje od 27. ožujka 2019. (još nije objavljeno u Službenom listu).

            (2)  Odluka Vijeća br. 940/2014/EU od 17. prosinca 2014. o porezu „octroi de mer” u najudaljenijim francuskim regijama (SL L 367, 23.12.2014., str. 1.).

            PRILOG
            Prilog Odluci br. 940/2014/EU mijenja se kako slijedi:

                        1.

                        Dio A mijenja se kako slijedi:

                                    (a)

                                    U točku 1. umeću se sljedeći proizvodi: „0904 22 00, 2103 90 90, 2207 20 00, 3820 00 00, 4819 10 00”.

                                    (b)

                                    U točku 2. umeće se proizvod „2523 29 00”.

                                    (c)

                                    Točka 3. mijenja se kako slijedi:

                                                i.

                                                Umeću se sljedeći proizvodi: „0709 30 00, 0709 40 00, 0709 93 90, 0804 40 00, 0714, 8418 69 00”.

                                                ii.

                                                Sljedeći proizvodi: „0706, 0709 60, 0804 30, 0805, 0710, 7113, 7117, 8419 19, 9406” brišu se.

                                    (d)

                                    Točka 5. mijenja se kako slijedi:

                                                i.

                                                Umeću se sljedeći proizvodi: „3102 10 90, 8511 40 00, 8511 50 00, 8511 90 00”.

                                                ii.

                                                Sljedeći proizvodi: „1701, 2002 10, 2007 99 50, 3214 10 90” brišu se.

                        2.

                        Dio B mijenja se kako slijedi:

                                    (a)

                                    Točka 1. mijenja se kako slijedi:

                                                i.

                                                Umeću se sljedeći proizvodi: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00”.

                                                ii.

                                                Sljedeći proizvodi: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80” brišu se.

                                    (b)

                                    Točka 2. mijenja se kako slijedi:

                                                i.

                                                Umeću se sljedeći proizvodi: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30”.

                                                ii.

                                                Sljedeći proizvod: „0305 59 80” briše se.

                                    (c)

                                    Točka 3. mijenja se kako slijedi:

                                                i.

                                                Umeću se sljedeći proizvodi: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406”.

                                                ii.

                                                Sljedeći proizvodi: „0403 10, 3925” brišu se.

                                    (d)

                                    Točka 5. mijenja se kako slijedi:

                                                i.

                                                Umeću se sljedeći proizvodi: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85”.

                                                ii.

                                                Sljedeći proizvodi: „2005 51 00, 2005 99 80, 3208, 3209, 3920 10, 3923 21, 4819 20 00” brišu se.

                        3.

                        Dio C mijenja se ako slijedi:

                                    (a)

                                    U točki 1. umeću se sljedeći proizvodi: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80”.

                                    (b)

                                    Točka 2. mijenja se kako slijedi:

                                                i.

                                                Umeću se sljedeći proizvodi: „4401 12 00, 9406 90 10, 9406 10 00, 9406 90 38”.

                                                ii.

                                                Sljedeći proizvodi: „9406 00 11, 9406 00 20, 9406 00 38” brišu se.

                                    (c)

                                    Točka 3. mijenja se kako slijedi:

                                                i.

                                                Umeću se sljedeći proizvodi: „0403 10, 3925, 2204 21”.

                                                ii.

                                                Sljedeći proizvod: „2204 29” briše se.

                                    (d)

                                    U točki 5. umeću se sljedeći proizvodi: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00”.


title: Provedbena odluka Komisije (EU) 2019/689 оd 16. siječnja 2019. o pilot-projektu za provedbu određenih odredaba o administrativnoj suradnji utvrđenih Direktivom Vijeća 91/477/EEZ putem Informacijskog sustava unutarnjeg tržišta (Tekst značajan za EGP.)

text:
                  3.5.2019

                  HR

                  Službeni list Europske unije

                  L 116/75

         PROVEDBENA ODLUKA KOMISIJE (EU) 2019/689
         оd 16. siječnja 2019.
         o pilot-projektu za provedbu određenih odredaba o administrativnoj suradnji utvrđenih Direktivom Vijeća 91/477/EEZ putem Informacijskog sustava unutarnjeg tržišta
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1024/2012 Europskog parlamenta i Vijeća od 25. listopada 2012. o administrativnoj suradnji putem Informacijskog sustava unutarnjeg tržišta i stavljanju izvan snage Odluke Komisije 2008/49/EZ („Uredba IMI”) (1), a posebno njezin članak 4. stavak 1.,
         budući da:

                     (1)

                     Informacijski sustav unutarnjeg tržišta („IMI”) uspostavljen Uredbom (EU) br. 1024/2012 softverska je aplikacija dostupna putem interneta, a razvila ju je Komisija u suradnji s državama članicama kako bi centraliziranim komunikacijskim mehanizmom kojim se olakšava prekogranična razmjena informacija i međusobna pomoć pomogla državama članicama u ispunjivanju zahtjeva utvrđenih aktima Unije u vezi s razmjenom informacija.

                     (2)

                     Člankom 4. stavkom 1. Uredbe (EU) br. 1024/2012 Komisiji se omogućuje da provodi pilot-projekte kojima se procjenjuje učinkovitost IMI-ja u provedbi odredaba o administrativnoj suradnji iz akata Unije koji nisu navedeni u Prilogu toj Uredbi.

                     (3)

                     Direktivom Vijeća 91/477/EEZ (2) propisana je administrativna suradnja među državama članicama u pogledu nadzora nabave i posjedovanja oružja. U skladu s člankom 13. te Direktive od Komisije se zahtijeva utvrđivanje detaljnih mehanizama sustavne razmjene određenih informacija elektroničkim sredstvima. Komisija je donijela Delegiranu uredbu (EU) 2019/686 (3) o utvrđivanju detaljnih mehanizama za sustavnu razmjenu informacija povezanih s prijenosom vatrenog oružja unutar Unije. IMI bi mogao biti učinkovito sredstvo za provedbu odredaba o administrativnoj suradnji obuhvaćenih područjem primjene te Delegirane uredbe. Stoga bi te odredbe trebale biti predmet pilot-projekta u skladu s člankom 4. Uredbe (EU) br. 1024/2012.

                     (4)

                     IMI-jem bi se trebala osigurati tehnička funkcionalnost koja nacionalnim tijelima iz članka 13. stavka 3. Direktive 91/477/EEZ omogućuje ispunjivanje obveza utvrđenih u člancima 4., 5. i 6. Delegirane uredbe (EU) 2019/686.

                     (5)

                     U pogledu informacija i dokumenata koji sadržavaju osobne podatke koji se prenose ili učitavaju u okviru pilot-projekta trebalo bi jasno utvrditi datum službenog okončanja postupka administrativne suradnje kako bi se osiguralo da se osobni podaci blokiraju i brišu čim više nisu potrebni za svrhe zbog kojih su prikupljeni. Datum koji se smatra službenim okončanjem trebao bi biti datum isteka relevantnog dokumenta s prethodnom suglasnošću, odobrenja za prijenos ili pratećeg dokumenta kako ga je prenijelo nadležno tijelo.

                     (6)

                     U skladu s člankom 4. stavkom 2. Uredbe (EU) br. 1024/2012 Komisija podnosi Europskom parlamentu i Vijeću ocjenu ishoda pilot-projekta. Primjereno je utvrditi datum do kojeg bi se takva ocjena trebala podnijeti.

                     (7)

                     Mjere predviđene ovom Odlukom u skladu su s mišljenjem Odbora osnovanog člankom 24. Uredbe (EU) br. 1024/2012,

               DONIJELA JE OVU ODLUKU:

            Članak 1.
            Pilot-projekt
            U vezi s člankom 13. stavcima 2. i 4. Direktive 91/477/EEZ, u mjeri u kojoj je razmjena informacija navedena u tim stavcima obuhvaćena područjem primjene Delegirane uredbe (EU) 2019/686, provest će se pilot-projekt za provedbu odredaba o administrativnoj suradnji utvrđenih tim stavcima, kako je detaljnije opisano u toj delegiranoj uredbi, putem Informacijskog sustava unutarnjeg tržišta („IMI”).

            Članak 2.
            Nadležna tijela
            Za potrebe pilot-projekta nacionalna tijela iz članka 13. stavka 3. Direktive 91/477/EEZ smatraju se nadležnim tijelima.

            Članak 3.
            Administrativna suradnja među nadležnim tijelima

               1.   Za potrebe administrativne suradnje navedene u članku 4. Delegirane uredbe (EU) 2019/686 IMI-jem se osigurava funkcionalnost obavješćivanja za učitavanje dokumenata i prenošenje informacija navedenih u tom članku.

               2.   Za potrebe administrativne suradnje navedene u članku 5. Delegirane uredbe (EU) 2019/686 IMI-jem se osigurava repozitorij za pohranjivanje i razmjenu popisa vatrenog oružja navedenih u tom članku.

               3.   Za potrebe administrativne suradnje navedene u članku 6. Delegirane uredbe (EU) 2019/686 IMI-jem se osigurava funkcionalnost obavješćivanja za učitavanje dokumenata i prenošenje informacija navedenih u tom članku.

            Članak 4.
            Službeno okončanje postupaka administrativne suradnje
            Za potrebe blokiranja i brisanja osobnih podataka u skladu s člankom 14. Uredbe (EU) br. 1024/2012, datum isteka koji se prenese u skladu s člankom 4. stavkom 1. točkom (e) ili, ako je primjenjivo, člankom 6. stavkom 1. točkom (g) Delegirane uredbe (EU) 2019/686 smatra se datumom službenog okončanja dotičnog postupka administrativne suradnje.

            Članak 5.
            Praćenje i izvješćivanje
            Komisija državama članicama dostavlja statističke podatke i informacije o upotrebi IMI-ja i provedbi pilot-projekta. U tim se izvješćima ne navode podaci o broju i kategorijama vatrenog oružja prenesenog među državama članicama.

            Članak 6.
            Ocjena
            Ocjena ishoda pilot-projekta iz članka 4. stavka 2. Uredbe (EU) br. 1024/2012 podnosi se Europskom parlamentu i Vijeću do 31. prosinca 2022.

            Članak 7.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 16. siječnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 316, 14.11.2012., str. 1.

            (2)  Direktiva Vijeća 91/477/EEZ od 18. lipnja 1991. o nadzoru nabave i posjedovanja oružja (SL L 256, 13.9.1991., str. 51.).

            (3)  Delegirana uredba Komisije (EU) 2019/686 od 16. siječnja 2019. o utvrđivanju detaljnih mehanizama, u skladu s Direktivom Vijeća 91/477/EEZ za sustavnu razmjenu informacija povezanih s prijenosom vatrenog oružja unutar Unije elektroničkim sredstvima (vidi stranicu 1. ovog Službenog lista).


title: Odluka Suda od 30. travnja 2019. o službenim blagdanima i sudskim praznicima

text:
                  7.5.2019

                  HR

                  Službeni list Europske unije

                  C 156/4

         ODLUKA SUDA
         od 30. travnja 2019.
         o službenim blagdanima i sudskim praznicima
         (2019/C 156/06)
         SUD,
         uzimajući u obzir članak 24. stavke 2., 4. i 6. Poslovnika,
         budući da na temelju članka 24. stavaka 4. i 6. Poslovnika Sud poštuje službene blagdane mjesta u kojem ima sjedište i da se popis tih službenih blagdana objavljuje svake godine u Službenom listu Europske unije,
         budući da je odluka Suda od 12. veljače 2019. o službenim blagdanima i sudskim praznicima objavljena u Službenom listu Europske unije18. ožujka 2019. (1),
         budući da je nakon objave te odluke 9. svibnja (Dan Europe) proglašen službenim blagdanom u Velikom Vojvodstvu Luksemburg, i to od 2019. (2),
         budući da slijedom toga treba izmijeniti navedenu odluku kako bi se taj datum uključio u popis službenih blagdana mjesta u kojem Sud ima sjedište,
         DONOSI SLJEDEĆU ODLUKU:

            Članak 1.
            Popis službenih blagdana u smislu članka 24. stavaka 4. i 6. Poslovnika utvrđuje se kako slijedi:

                        —

                        Nova godina,

                        —

                        Uskrsni ponedjeljak,

                        —

                        1. svibnja,

                        —

                        9. svibnja,

                        —

                        Uzašašće,

                        —

                        Duhovski ponedjeljak,

                        —

                        23. lipnja,

                        —

                        15. kolovoza,

                        —

                        1. studenoga,

                        —

                        25. prosinca,

                        —

                        26. prosinca.

            Članak 2.
            Za razdoblje od 1. studenoga 2019. do 31. listopada 2020. datumi sudskih praznika u smislu članka 24. stavaka 2. i 6. Poslovnika određuju se kako slijedi:

                        —

                        Božić 2019.: od ponedjeljka, 23. prosinca 2019. do, uključujući, nedjelje, 12. siječnja 2020.,

                        —

                        Uskrs 2020.: od ponedjeljka, 6. travnja 2020. do, uključujući, nedjelje, 19. travnja 2020.,

                        —

                        Ljeto 2020.: od četvrtka, 16. srpnja 2020. do, uključujući, ponedjeljka, 31. kolovoza 2020.

            Članak 3.
            Ovom odlukom zamjenjuje se odluka od 12. veljače 2019. Ona stupa na snagu na dan objave u Službenom listu Europske unije.

            U Luxembourgu 30. travnja 2019.

                  Tajnik

               A. CALOT ESCOBAR

                  Predsjednik

               K. LENAERTS

            (1)  C 103 od 18. ožujka 2019., str. 2.

            (2)  Loi du 25 avril 2019, portant modification des articles L. 232-2 et L. 233-4 du Code du travail ainsi que de l’article 28-1 de la loi modifiée du 16 avril 1979 fixant le statut général des fonctionnaires de l’État (Zakon od 25. travnja 2019. o izmjeni članaka L. 232-2 i L. 233-4 Zakonika o radu i članka 28-1 izmijenjenog Zakona od 16. travnja 1979. o utvđivanju općeg statuta državnih službenika), Mémorial A 271 od 26. travnja 2019., str. 1.